Úrad špeciálnej prokuratúry Generálnej prokuratúry Slovenskej republiky 
Štúrova 2, 812 85 Bratislava 	

Sp. zn. : VII/1 Gv 239/09/1000	Pezinok, 14.12.2012
EEČ : 2-1-64-2012

U Z N E S E N I E

Trestná vec:	obvinený XXXXX a spol. 
Trestný čin:	spolupáchateľstvom spáchaný trestný čin skrátenia dane a poistného podľa § 9 ods.2 k § 148 ods.4 Trestného zákona účinného do 31.12.2005 v štádiu pokusu podľa § 7 ods.1 Trestného zákona a iné

Rozhodol: 	prokurátor Úradu špeciálnej prokuratúry Generálnej prokuratúry Slovenskej republiky
Podľa § 215 odsek 1 písmeno b Trestného poriadku zastavujem trestné stíhanie obvinených:
1.	XXXXX
	dátum narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	trvalé bydlisko: XXXXX
a.) v popise čiastkových útokov pod bodmi č. 1,2,3,4,5,6,7,8,9 za pokračujúci trestný čin skrátenia dane a poistného podľa § 148 ods.4 Zákona č. 140/1961 Zb., spáchaný formou spolupáchateľstva podľa § 9 ods. 2  Zákona č. 140/1961 Zb., sčasti (v bode č.9) v štádiu prípravy podľa § 7 ods.1 Zákona č. 140/1961 Zb.,

b.) v popise čiastkových útokov pod bodmi č.10 a 11 za pokračujúci trestný čin neodvedenia dane a poistného podľa § 148a ods.1, ods.2 písm. a) Zákona č. 140/1961 Zb. spáchaného formou spolupáchateľstva podľa § 9 ods.2 Zákona č. 140/1961 Zb., ktorého sa mali dopustiť na tom skutkovom základe, 

a.) XXXXX ako oprávnená osoba konajúca za platiteľa dane, v mene podnikateľského subjektu - fyzickej osoby XXXXX - XXXXX s.f. s miestom podnikania XXXXX, Železničná 7, IČO: 32229178, subjektu registrovaného ako platca dane z pridanej hodnoty (ďalej len „DPH“) a to s účinnosťou od 01.01.1994 so štvrťročným zdaňovacím obdobím a od 01.01.1996 s mesačným zdaňovacím obdobím, ktorý subjekt ukončil svoju činnosť dňa 31.03.2012, Daňovému úradu v XXXXX ako príslušnému správcovi dane:

1.	podpísal a dňa 25.júna 2003 zabezpečil doručenie tlačiva daňového priznania (ďalej len „DP“) k DPH za zdaňovacie obdobie mesiaca máj 2003, v ktorom k dani na vstupe zahrnul aj DPH od dodávateľa XXXXX s.r.o. XXXXX, SNP č.96, IČO: 36005703 deklarovanú ako vyplatenú za prijaté zdaniteľné plnenie na základe:

·	dokladu č.200300509, dodávateľskou faktúrou zo dňa 14.05.2003 za rôzne odvádzače kondenzu a gumené kompenzátory, v sume bez DPH 190.318,- Sk, 20% DPH 38.063,60 Sk, 

pričom však popísané deklarované zdaniteľné plnenie nebolo reálne uskutočnené, čím neoprávnene znížil vlastnú daňovú povinnosť tohto subjektu - skrátil DPH v rozsahu najmenej 1.263,48-Eur (38.063,60 Sk),

2.	podpísal a dňa 26.augusta 2003 zabezpečil doručenie tlačiva DP k DPH za zdaňovacie obdobie mesiaca júl 2003, v ktorom k dani na vstupe zahrnul aj DPH od dodávateľa XXXXX s.r.o. XXXXX, SNP č.96, IČO: 36005703 deklarovanú ako vyplatenú za prijaté zdaniteľné plnenie na základe:

·	dokladu č.20030707, dodávateľskou faktúrou zo dňa 07.07.2003 za dodanie rôzneho tovaru druhu „tesnenie, ložiská, púzdra“ atď. v sume bez DPH 21.224,30,- Sk, 20% DPH 4.244,90,- Sk,
·	dokladu č.20030715, dodávateľskou faktúrou zo dňa 15.07.2003 za rôzne ložiská, v sume bez DPH 174.100,- Sk, 20% DPH 34.820,- Sk,
·	dokladu č.20030718, dodávateľskou faktúrou zo dňa 18.07.2003 za dodávku presnejšie nešpecifikovaného materiálu, v sume bez DPH 116.054,40 Sk, 20% DPH 23.210,80 Sk,
·	dokladu č.20030721, dodávateľskou faktúrou zo dňa 29.07.2003 za sadu membrán, v sume bez DPH 250.120,- Sk, 20% DPH 50.024,- Sk,

pričom však popísané deklarované zdaniteľné plnenia neboli reálne uskutočnené, čím neoprávnene znížil vlastnú daňovú povinnosť tohto subjektu - skrátil DPH v rozsahu najmenej 3.727,67-Eur (112.299,70 Sk),

3.	podpísal a dňa 26.septembra 2003 zabezpečil doručenie tlačiva DP k DPH za zdaňovacie obdobie mesiaca august 2003, v ktorom k dani na vstupe zahrnul aj DPH od dodávateľa XXXXX s.r.o. XXXXX, SNP č.96, IČO: 36005703 deklarovanú ako vyplatenú za prijaté zdaniteľné plnenie na základe:

·	dokladu č.20030805, dodávateľskou faktúrou zo dňa 07.08.2003 za opravu strechy na objekte „Sklad ložísk“, v sume bez DPH 425.000,- Sk, 20% DPH 85.000,- Sk,
·	dokladu č.20030806, dodávateľskou faktúrou zo dňa 11.08.2003 za rôzne ložiská, v sume bez DPH 23.100,- Sk, 20% DPH 4.620,- Sk,
·	dokladu č.20030807, dodávateľskou faktúrou zo dňa 12.08.2003 za rôzne ložiská, v sume bez DPH 34.686,20,- Sk, 20% DPH 6.937,20,- Sk,
·	dokladu č.20030808, dodávateľskou faktúrou zo dňa 15.08.2003 za dodávky púzdier OH 39/630 H (SKF), v sume bez DPH 194.200,- Sk, 20% DPH 38.840,- Sk,

pričom však popísané deklarované zdaniteľné plnenia neboli reálne uskutočnené, čím neoprávnene znížil vlastnú daňovú povinnosť tohto subjektu - skrátil DPH v rozsahu najmenej 4.494,36-Eur (135.397,20 Sk),

4.	podpísal a dňa 29.novembra 2003 zabezpečil doručenie tlačiva DP k DPH za zdaňovacie obdobie mesiaca október 2003, v ktorom k dani na vstupe zahrnul aj DPH od dodávateľa XXXXX s.r.o. XXXXX, SNP č.96, IČO: 36005703 deklarovanú ako vyplatenú za prijaté zdaniteľné plnenie na základe:

·	dokladu č.20031003, dodávateľskou faktúrou zo dňa 04.10.2003 za rôzne ložiská, v sume bez DPH 2.866,80 Sk, 20% DPH 573,40 Sk,
·	dokladu č.20031004, dodávateľskou faktúrou zo dňa 06.10.2003 za 6 ks ložiska typu 51117 (ZVL), v sume bez DPH 1.200,- Sk, 20% DPH 240,- Sk,
·	dokladu č.20031008, dodávateľskou faktúrou zo dňa 10.10.2003 za rôzne ložiská, v sume bez DPH 202.150,- Sk, 20% DPH 40.430,- Sk,
·	dokladu č.20031013, dodávateľskou faktúrou zo dňa 16.10.2003 za dodávky zväčša rôznych typov ložísk, v sume bez DPH 37.500,- Sk, 20% DPH 7.500,- Sk,
·	dokladu č.20031015, dodávateľskou faktúrou zo dňa 19.10.2003 za dodávku ložiska, HM špirály a HM - profilov, v sume bez DPH 11.647,70 Sk, 20% DPH 2.329,60 Sk,
·	dokladu č.20031017, dodávateľskou faktúrou zo dňa 20.10.2003 za rôzne ložiská, v sume bez DPH 159.894,60,- Sk, 20% DPH 31.978,90,- Sk,
·	dokladu č.20031018, dodávateľskou faktúrou zo dňa 20.10.2003 za rolovaciu bránu 4x4 m, v sume bez DPH 56.000,- Sk, 20% DPH 11.200,- Sk, 
·	dokladu č.20031021, dodávateľskou faktúrou zo dňa 23.10.2003 za optický stroj na lepenie, v sume bez DPH 112.000,- Sk, 20% DPH 22.400,- Sk,
·	dokladu č.20031023, dodávateľskou faktúrou zo dňa 27.10.2003 za rôzne typy tesniacich šnúr, v sume bez DPH 82.000,- Sk, 20% DPH 16.400,- Sk,

pričom však popísané deklarované zdaniteľné plnenia neboli reálne uskutočnené, čím neoprávnene znížil vlastnú daňovú povinnosť tohto subjektu - skrátil DPH v rozsahu najmenej 4.416,51-Eur (133.051,90 Sk),

5.	podpísal a dňa 23.decembra 2003 zabezpečil doručenie tlačiva DP k DPH za zdaňovacie obdobie mesiaca november 2003, v ktorom k dani na vstupe zahrnul aj DPH od dodávateľa XXXXX s.r.o. XXXXX, SNP č.96, IČO: 36005703 deklarovanú ako vyplatenú za prijaté zdaniteľné plnenie na základe:

·	dokladu č.20031101, dodávateľskou faktúrou zo dňa 03.11.2003 za rôzne ložiská, v sume bez DPH 85.557,80, - Sk, 20% DPH 17.111,60,- Sk,
·	dokladu č.20031106, dodávateľská faktúra zo dňa 07.11.2003 za rôzne ložiská, v sume bez DPH 16.719,90,- Sk, 20% DPH 3.344,- Sk,
·	dokladu č.20031112, dodávateľskou faktúrou zo dňa 10.11.2003 za rôzne ložiská, v sume bez DPH 103.139,90,- Sk, 20% DPH 20.628,- Sk,
·	dokladu č.20031119, dodávateľskou faktúrou zo dňa 13.11.2003 za rôzne ložiská, v sume bez DPH 43.659,20 Sk, 20% DPH 8.731,80 Sk,
·	dokladu č.20031120, dodávateľskou faktúrou zo dňa 18.11.2003 za rôzne ložiská, v sume bez DPH 38.029,30 Sk, 20% DPH 7.605,90 Sk,
·	dokladu č.20031121A, dodávateľskou faktúrou zo dňa 21.11.2003 za rôzne ložiská, v sume bez DPH 21.304,10,- Sk, 20% DPH 4.260,80,- Sk,
·	dokladu č.20031123, dodávateľskou faktúrou zo dňa 27.11.2003 za rôzne ložiská, v sume bez DPH 199.118,40,- Sk, 20% DPH 39.823,70,- Sk,
·	dokladu č.20031124, dodávateľskou faktúrou zo dňa 27.11.2003 za tovar s označením „VVS Clark GPM 15/1500“, v sume bez DPH 196.000,- Sk, 20% DPH 39.200,- Sk,
·	dokladu č.20031125, dodávateľskou faktúrou zo dňa 27.11.2003 za tovar s označením „MAPRO SB2“ rôzneho typu, v sume bez DPH 340.700,- Sk, 20% DPH 68.140,- Sk,
·	dokladu č.20031126, dodávateľskou faktúrou zo dňa 27.11.2003 za rôzne ložiská, v sume bez DPH 43.141,10,- Sk, 20% DPH 8.628,20,- Sk,
·	dokladu č.20031127, dodávateľskou faktúrou zo dňa 27.11.2003 za dodávky tovaru označeného „VVS - Štartér na Clark“, v sume bez DPH 12.500,- Sk, 20% DPH 2.500,- Sk,
·	dokladu č.20031128, dodávateľskou faktúrou zo dňa 27.11.2003 za rôzne ložiská, v sume bez DPH 6.262,- Sk, 20% DPH 1.252,40 Sk,

pričom však popísané deklarované zdaniteľné plnenia neboli reálne uskutočnené, čím neoprávnene znížil vlastnú daňovú povinnosť tohto subjektu - skrátil DPH v rozsahu najmenej 7.343,37-Eur (221.226,40 Sk),

6.	podpísal a dňa 26.januára 2004 zabezpečil doručenie tlačiva DP k DPH za zdaňovacie obdobie mesiaca december 2003, v ktorom k dani na vstupe zahrnul aj DPH od dodávateľa XXXXX s.r.o. XXXXX, SNP č.96, IČO: 36005703 deklarovanú ako vyplatenú za prijaté zdaniteľné plnenie na základe:

·	dokladu č.20031203, dodávateľskou faktúrou zo dňa 04.12.2003 za puzdro a rôzne ložiská, v sume bez DPH 49.459,- Sk, 20% DPH 9.891,80 Sk,
·	dokladu č.20031205, dodávateľskou faktúrou zo dňa 04.12.2003 za rôzne ložiská a valčeky rôznych typov, v sume bez DPH 203.185,50 Sk, 20% DPH 40.637,10 Sk,
·	dokladu č.20031212, dodávateľskou faktúrou zo dňa 12.12.2003 za rôzne ložiská, v sume bez DPH 156.734,- Sk, 20% DPH 31.346,80 Sk,
·	dokladu č.20031218, dodávateľskou faktúrou zo dňa 18.12.2003 za tesniace šnúry rôznych typov, v sume bez DPH 61.500,- Sk, 20% DPH 12.300,- Sk,
·	dokladu č.20031225, dodávateľskou faktúrou zo dňa 22.12.2003 za tesniace šnúry rôznych typov, v sume bez DPH 184.500,- Sk, 20% DPH 36.900,- Sk,

pričom však popísané deklarované zdaniteľné plnenia neboli reálne uskutočnené, čím neoprávnene znížil vlastnú daňovú povinnosť tohto subjektu - skrátil DPH v rozsahu najmenej 4.350,92-Eur (131.075,70 Sk),

7.	podpísal a dňa 25. februára 2004 zabezpečil doručenie tlačiva DP k DPH za zdaňovacie obdobie mesiaca január 2004, v ktorom k dani na vstupe zahrnul aj DPH od dodávateľa XXXXX s.r.o. XXXXX, SNP č.96, IČO: 36005703 deklarovanú ako vyplatenú za prijaté zdaniteľné plnenie na základe:

·	dokladu č.20040101, dodávateľskou faktúrou zo dňa 05.01.2004 za rôzne ložiská, v sume bez DPH 221.744,- Sk, 19% DPH 42.131,40,- Sk,
·	dokladu č.20040104, dodávateľskou faktúrou zo dňa 09.01.2004 za tesniace šnúry rôznych typov, v sume bez DPH 61.500,- Sk, 19% DPH 11.685,- Sk,
·	dokladu č.20040110, dodávateľskou faktúrou zo dňa 15.01.2004 za dodaný bližšie nešpecifikovaný materiál, v sume bez DPH 22.046,40 Sk, 19% DPH 4.188,80 Sk,

pričom však popísané deklarované zdaniteľné plnenia neboli reálne uskutočnené, čím neoprávnene znížil vlastnú daňovú povinnosť tohto subjektu - skrátil DPH v rozsahu najmenej 1.925,42-Eur (58.005,20 Sk),

8.	podpísal a dňa 28.júna 2004 zabezpečil doručenie tlačiva DP k DPH za zdaňovacie obdobie mesiaca máj 2004, v ktorom k dani na vstupe zahrnul aj DPH od dodávateľa XXXXX s.r.o. XXXXX, SNP č.96, IČO: 36005703 deklarovanú ako vyplatenú za prijaté zdaniteľné obchody na základe:

·	dokladu č.20040502, dodávateľskou faktúrou zo dňa 03.05.2004 za ložiská typu 804182 A (FAG), v sume bez DPH 350.000,- Sk, 19% DPH 66.500,- Sk,
·	dokladu č.20040506, dodávateľskou faktúrou zo dňa 07.05.2004 za ložiská typu 804182 A (FAG) v sume 507.000,- Sk, 19% DPH 96.330,- Sk,
·	dokladu č.20040511, dodávateľskou faktúrou zo dňa 14.05.2004 za tovar druhu „MAPRO Valec DNG“ a iné, v sume bez DPH 394.700,- Sk, 19% DPH 74.993,- Sk,
·	dokladu č.20040516, dodávateľskou faktúrou zo dňa 21.05.2004 za rôzny materiál druhu „Stavonak reflexný, sada membrán, tesniacich šnúr“ atď., v sume bez DPH 398.005,- Sk, 19% DPH 75.621,- Sk,

pričom však popísané deklarované zdaniteľné obchody neboli reálne uskutočnené, čím neoprávnene znížil vlastnú daňovú povinnosť tohto subjektu - skrátil DPH v rozsahu najmenej 10.404,43-Eur (313.444,- Sk),

kde vyššie uvedené účtovné doklady (zrejmé zo skutkových  popisov pod bodmi č.1 až 8) zabezpečila a obstarala do účtovnej evidencie pracovníčka podnikateľského subjektu XXXXX,

9.	v doposiaľ presne neustálenom čase a mieste XXXXX s vedomím XXXXX zadala požiadavky iným osobám z radov zločineckej skupiny na „výrobu“ fiktívnych faktúr za zdaňovacie obdobie mesiaca jún 2004, s deklarovaným dodávateľom XXXXX s.r.o., J. Chalupku č.12, IČO: 36622214, v dôsledku ktorých požiadaviek tieto faktúry aj boli vyhotovené a pripravené k distribúcii a to konkrétne:

·	doklad č.20040602, dodávateľská faktúra zo dňa 04.06.2004 za dodávku ložísk typu 6203 2Z TPF51 (ZVL) v počte 13.400 ks, v sume bez DPH 371.179,80,- Sk, 19% DPH 70.524,20,- Sk,
·	doklad č.20040603A, dodávateľská faktúra zo dňa 11.06.2004 za dodávky rôznych typov valčekov, v sume bez DPH 87.748,30,- Sk, 19% DPH 16.672,20,- Sk,
·	doklad č.20040603B, dodávateľská faktúra zo dňa 18.06.2004 za dodávky rôznych typov ložísk, v sume bez DPH 76.109,70,- Sk, 19% DPH 14.460,80,- Sk,

čím podnikli kroky k zadováženiu prostriedkov na spáchanie ďalšieho čiastkového útoku obzvlášť závažného pokračujúceho trestného činu, kde v prípade zaúčtovania fiktívnej DPH v zmysle dokladov deklarovanej ako vyplatenej za zdaniteľné plnenia (do DP predloženom v mesiaci júl 2004) by neoprávnene znížili vlastnú daňovú povinnosť tohto subjektu - skrátili DPH v rozsahu najmenej 3.374,40-Eur (101.657,20 Sk), 

a takto spoločným konaním za zdaňovacie obdobia identifikované v bodoch 1 až 8 skrátili daň v celkovom rozsahu najmenej 37.926,17-Eur a v bode 9 sa pripravovali na dokonanie ďalšieho čiastkového útoku obzvlášť závažného pokračujúceho trestného činu, kde v prípade dokonania tohto čiastkového útoku by skrátili daň v rozsahu najmenej 3.374,40-Eur, teda celkovo by vo vzťahu k DPH ako peňažnej pohľadávky XXXXX - štátneho rozpočtu reprezentovaného správcom dane skrátili daň v rozsahu najmenej 41.300,57-Eur (1.244.220,90,- Sk),

b.) XXXXX ako oprávnená osoba konajúca za platiteľa dane, v mene podnikateľského subjektu - fyzickej osoby XXXXX - XXXXX s.f. s miestom podnikania XXXXX, Železničná č.7, IČO: 32229178, subjektu registrovaného ako platca dane z pridanej hodnoty (ďalej len „DPH“) a to s účinnosťou od 01.01.1994 so štvrťročným zdaňovacím obdobím a od 01.01.1996 s mesačným zdaňovacím obdobím, ktorý subjekt ukončil svoju činnosť dňa 31.03.2012, Daňovému úradu v XXXXX ako príslušnému správcovi dane:

10.	podpísal a dňa 24.júla 2003 zabezpečil doručenie tlačiva DP k DPH za zdaňovacie obdobie jún 2003, v ktorom k dani na vstupe zahrnul aj DPH od dodávateľa XXXXX s.r.o. XXXXX, SNP č.96, IČO: 36005703 deklarovanú ako vyplatenú za prijaté zdaniteľné plnenie na základe:

·	dokladu č.20030601, dodávateľskou faktúrou zo dňa 02.06.2003 za rôzne ložiská, v sume bez DPH 38.902,50 Sk, 20% DPH 7.780,50 Sk,
·	dokladu č.20030607, dodávateľskou faktúrou zo dňa 09.06.2003 za rôzne ložiská, v sume bez DPH 28.547,40 Sk, 20% DPH 5.709,50 Sk,
·	dokladu č.20030610, dodávateľskou faktúrou zo dňa 13.06.2003 za rôzne ložiská, v sume bez DPH 6.425,30 Sk, 20% DPH 1.285,10 Sk,
·	dokladu č.20030611, dodávateľskou faktúrou zo dňa 16.06.2003 za rôzne ložiská, v sume bez DPH 25.877,50 Sk, 20% DPH 5.175,50 Sk,
·	dokladu č.20030613, dodávateľskou faktúrou zo dňa 20.06.2003 za rôzne ložiská, v sume bez DPH 340.805,- Sk, 20% DPH 68.161,- Sk,
·	dokladu č.20030614, dodávateľskou faktúrou zo dňa 23.06.2003 za rôzne ložiská, v sume bez DPH 117.642,10 Sk, 20% DPH 23.528,40 Sk,

pričom však popísané deklarované zdaniteľné plnenie nebolo reálne uskutočnené, čím si neoprávnene navýšil sumu uplatneného nároku na vrátenie DPH o rozsah najmenej 3.705,77-Eur (111.640,- Sk),

11.	podpísal a dňa 28.októbra 2003 zabezpečil doručenie tlačiva DP k DPH za zdaňovacie obdobie september 2003, v ktorom k dani na vstupe zahrnul aj DPH od dodávateľa XXXXX s.r.o. XXXXX, SNP č.96, IČO: 36005703 deklarovanú ako vyplatenú za prijaté zdaniteľné plnenie na základe:

·	dokladu č.20030911, dodávateľskou faktúrou zo dňa 19.09.2003 za reflexný stavoznak a sadu membrán, v sume bez DPH 312.700,- Sk, 20% DPH 62.540,-Sk,

pričom však popísané deklarované zdaniteľné plnenie nebolo reálne uskutočnené, čím si neoprávnene navýšil sumu uplatneného nároku na vrátenie DPH o rozsah  najmenej 2.075,95-Eur (62.540,-Sk),

kde vyššie uvedené účtovné doklady (zrejmé zo skutkových popisov pod č.10,11) obstarala a zabezpečila do účtovnej evidencie pracovníčka podnikateľského subjektu XXXXX a takto spoločným konaním za zdaňovacie obdobia identifikované v bodoch 10 a 11 si neoprávnene navýšili sumu uplatneného nároku na vrátenie DPH v celkovom rozsahu najmenej 5.781,72-Eur (174.180,-Sk), v úmysle zadovážiť si neoprávnený prospech,
lebo nie je tento skutok trestným činom a nie je dôvod na postúpenie veci
Odôvodnenie:
Dňa 04. 02. 2004 bolo uznesením vyšetrovateľa Úradu justičnej a kriminálnej polície Krajského riaditeľstva PZ XXXXX pod ČVS:KRP-9/OEK-BB-2004 začaté trestné stíhanie za trestný čin založenia, zosnovania a podporovania zločineckej skupiny a teroristickej skupiny podľa § 185 a) ods.1 Zákona č. 140/1961 Zb. a za pomoc k trestnému činu skrátenia dane a poistného podľa § 10 ods.1 písm.c) k § 148 ods.1, ods.3 Zákona č. 140/1961 Zb. na tom skutkovom základe, že presne neidentifikovaní páchatelia z radov podnikateľov, v presne nezistenom období, čase a na nezistenom mieste, založili zločineckú skupinu pozostávajúcu minimálne z troch osôb a pôsobiacu minimálne od 01. augusta 2003 v regiónoch XXXXX, XXXXX a XXXXX, ktorej činnosť je zameraná na vyhotovovanie fiktívnych daňových dokladov a zmlúv za rôzne deklarované zdaniteľné plnenia ako sú dodávky dreva, stavebných prác a iných materiálov a služieb, na základe konkrétnych požiadaviek rôznych odberateľov zo Slovenska a Čiech, kde z hodnoty fakturovaných zdaniteľných plnení si ponechávajú podiel 8 percent ako zisk. Odberatelia týchto fiktívnych daňových dokladov si tieto zahrnuli do svojho účtovníctva za účelom zníženia daňového základu pre výpočet DPH, čo im umožnilo skrátiť daň z pridanej hodnoty.
	
	Dňa 21. 07. 2004 po rozsiahlej policajnej akcii boli vykonané domové prehliadky a prehliadky iných priestorov vo viac ako 50. objektoch,  kde bolo podozrenie, že sa tam nachádzajú fiktívne účtovné doklady súvisiace s vyšetrovanou vecou a po analýze zaistených vecí dňa 21.07.2004 vyšetrovateľ Úradu justičnej a kriminálnej polície Krajského riaditeľstva PZ XXXXX vzniesol obvinenie osobám, členom takzvanej skupiny, ktorými boli:
 
1. XXXXX,	  	nar.XXXXX,
2. Ing. arch. XXXXX,   	nar.XXXXX,
3. XXXXX,			nar.XXXXX,
4. XXXXX,                 	nar.XXXXX,
5. XXXXX,          	nar.XXXXX, 
6. XXXXX,  	nar.28.12.1966,
7. XXXXX,          	nar.XXXXX,
8. XXXXX,           	nar.XXXXX,
9. XXXXX, 	nar.XXXXX,
10. XXXXX,		nar.XXXXX,
11.XXXXX,	nar.XXXXX,

za trestný čin založenia, zosnovania a podporovania zločineckej skupiny a teroristickej skupiny podľa § 185 a) ods.1 Zákona č. 140/1961 Zb. a za účastníctvo na trestnom čine skrátenia dane a poistného podľa § 148 ods. 5 Zákona č. 140/1961 Zb. formou pomoci podľa § 10 ods.1 písm.c) Zákona č. 140/1961 Zb., na tom skutkovom základe, že v presne nezistenom čase, najneskôr od roku 2002 boli členmi zločineckej  skupiny, respektíve boli činní pre zločineckú skupinu pôsobiacu na území stredného a západného Slovenska, kde pri vysokom stupni deľby práce v rámci vnútorného usporiadania skupiny, za účelom získania finančných prostriedkov, zabezpečovali vyhotovovanie a distribúciu daňových a účtovných dokladov deklarujúcich zdaniteľné plnenia pre rôznych odberateľov z radov podnikateľov, hoci tieto zdaniteľné plnenia neboli uskutočnené  a umožnili tak  odberateľom fiktívnych daňových dokladov ako platiteľom dane z pridanej hodnoty (ďalej len „DPH“) znížiť si vlastnú daňovú povinnosť u DPH tak, ako je to  konkrétne špecifikované v prípadoch uvedených v uznesení o vznesení obvinenia pod bodmi 1. až 12., pričom takouto činnosťou v období od mesiaca január 2002 do mesiaca jún 2004 napomohli vyššie uvedeným podnikateľským subjektom skrátiť daň z pridanej hodnoty v rozsahu najmenej  239.132,66-Eur (7.204.110,48-Sk).

Počas prípravného konania vyšetrovateľ Úradu justičnej a kriminálnej polície Krajského riaditeľstva PZ XXXXX vydal postupne 14 uznesení, ktorými bolo vznesené obvinenie celkom 21 osobám oprávneným konať za rôzne podnikateľské subjekty a jedná sa o takzvaných „konečných odberateľov“, ktorí si zahrnuli fiktívne daňové doklady do účtovníctva toho ktorého daňového subjektu, pričom doklady vyprodukované a získané boli od členov zločineckej skupiny. 

K týmto osobám patria aj XXXXX, ktorý vykonával ako fyzická osoba podnikateľskú činnosť pod obchodným menom XXXXX - XXXXX s.f., s miestom podnikania XXXXX, Železničná č.7, ako aj pracovníčka tohto subjektu XXXXX, ktorým obvinenie im bolo vznesené dňa 18.02.2005 na základe vykonanej analýzy najmä zaisteného účtovníctva, pričom bolo zistené, že v účtovníctve podnikateľského subjektu XXXXX - XXXXX s.f. sa nachádzajú fiktívne účtovné doklady vystavené prostredníctvom členov zločineckej skupiny s ktorými XXXXX a XXXXX spolupracovali. Systém vzájomnej spolupráce spočíval v tom, že najmä XXXXX uviedla tovary resp. služby, ich rozsahy resp. množstvá, deklarované dátumy plnenia a fakturované sumy, ktoré mali byť predmetom fiktívneho obchodu a následne im členovia zločineckej skupiny zabezpečili vystavenie fiktívnych daňových dokladov. XXXXX následne (v termínoch podania DP) príslušnému správcovi dane podpisuje a predkladá také priznania, do ktorých je na vstupe zahrnutá aj fiktívna DPH z týchto predstieraných obchodov. Fiktívne faktúry boli v prevažnej miere vystavované za subjekt XXXXX s.r.o., XXXXX, SNP č.96, IČO: 36005703 ako dodávateľa a to na rôzne deklarované plnenia identifikované v skutkovej vete výrokovej časti tohto uznesenia, ktoré však neboli reálne uskutočnené - išlo o doklady v skutočnosti reprezentujúce fiktívne plnenia.

	K veci boli vykonané výsluchy obvinených XXXXX, XXXXX, XXXXX, XXXXX a Ing. arch. XXXXX ako i výsluchy svedkov XXXXX, XXXXX, XXXXX, XXXXX, XXXXX a XXXXX. Taktiež bol zabezpečený znalecký posudok k účtovnej evidencii dotknutého subjektu a boli dokončené analýzy odpočúvania a záznamu telekomunikačnej prevádzky všetkých osôb, ktorých sa odpočúvanie týkalo.	

XXXXX pri výsluchu dňa 08.06.2005 uviedol, že zo skutkov, ktoré sa mu kladú za vinu sa necíti byť vinný, nakoľko tovar nakúpený od spoločnosti XXXXX sa ďalej predával, za tovar sa riadne zaplatilo. Za spoločnosť XXXXX jednal pán XXXXX, ktorý vyhotovil ponuku, ktorú buď akceptovali alebo nie a v prípade ak od neho niečo brali, bolo to privezené na sklad v XXXXX, kde bol tovar prebratý a ak to bolo v poriadku, za tovar sa vyplatilo v hotovosti, všetko bolo zúčtované a z predaného tovaru bola odvedená daň . K jednotlivým sporným faktúram sa odmietol vyjadriť. S pánom XXXXX komunikovala ešte aj pani XXXXX v niektorých veciach, ktorá je šéfkou ekonomického oddelenia. 

XXXXX pri výsluchu dňa 23.06.2005 využila svoje právo a k veci odmietla vypovedať. a to aj napriek tomu, že v sťažnosti proti uzneseniu o vznesení obvinenia zo dňa 02.03.2005 uviedli, že nedostali priestor ozrejmiť niektoré skutočnosti.

XXXXX pri výsluchoch uviedol, že pre pána XXXXX vykonával činnosť pomenovanú ako sprostredkovanie obchodu, za čo dostal finančnú odmenu, ktorá spočívala vo vystavovaní faktúr pre pána XXXXX na základe ním zadaných a predložených údajov. XXXXX z XXXXX pozná z videnia a je možné že aj pre túto firmu spracúval faktúry pre pána XXXXX, zdaniteľné plnenia, ktoré vyhotovoval boli reálne uskutočnené. 

XXXXX pri výsluchu obvineného dňa 11.08.2005 okrem iného uviedol, že XXXXX pri jednom stretnutí oslovil, či by mu nepomohol z pisárskymi prácami, lebo nemal dostatok času a tak mu predkladal rukou napísané faktúry, ktoré on vyhotovoval na počítači. K obchodnej spolupráci s pánom XXXXX uviedol, že medzi nimi prebehli nejaké rokovania a nejaké obchody sa pripravovali.
Ing. arch. XXXXX ako konateľ spoločnosti XXXXX s.r.o. pri pokračovaní výsluchu obvineného dňa 10.08.2005 k obchodnej spolupráci XXXXX - XXXXX uviedol, že to zabezpečoval pán XXXXX, on nezasahoval do toho, no tovar nakupovali od rôznych dodávateľov, jednalo sa o rôzne ložiská, tesnenia. K faktúre týkajúcej sa opravy strechy sa nevedel vyjadriť.

XXXXX pri výsluchu svedka uviedol, že od roku 1999 pracuje vo firme XXXXX s.f. XXXXX ako vedúci skladového hospodárstva a je zodpovedný za príjem tovaru, taktiež má na starosti malopredaj a výdaj tovaru a expedíciu. Spoločnosť XXXXX nepozná, no potvrdil, že opravu strechy na sklade ložísk.

XXXXX pri výsluchu uviedol, že vo firme XXXXX pracuje asi od roku 1998 ako skladník v sklade ložísk a je zodpovedný za vykladanie a preberanie tovaru a taktiež prípravu tovaru na expedíciu. Tovar preberá na základe dodacieho listu, s faktúrami neprichádza do styku. K sporným faktúram uviedol, že materiál na faktúrach je bežný s akým prichádzajú do styku a obchodujú a taktiež potvrdil viacero opráv na budove skladu ložísk aj opravu strechy. Nikdy sa nestalo aby podpísal dodací list s tým, že tovar na ňom uvedený nebol dodaný do skladu. 

XXXXX vo firme XXXXX pracovala ako predajca, získavala zákazníkov a ponúkala ložiská. Potvrdila opravu strechy na sklade, po tom ako na ňu padol strom pri víchrici. XXXXX spoločnosť jej bola povedomá, objavovala sa ako dodávateľ ložísk na sklad, no z jej zástupcami neprišla do kontaktu. 

XXXXX pracoval vo firme XXXXX od roku 1994 do roku 2005 ako zamestnanec a naďalej pracuje ako živnostník vo funkcii technický diagnostik, má na starosti servisné činnosti. Potvrdil, že na sklade sa opravovala strecha a nevedel uviesť či vo firme je optický stroj na lepenie, lebo ho nepoužíva. Spoločnosť XXXXX nepozná, nestretol sa s ňou.

XXXXX vo firme XXXXX pracovala od roku 2002 do roku 2005 a jej náplňou bolo účtovanie pokladne v jednoduchom účtovníctve a došlé faktúry a vykonávala zahraničné platby. Na spoločnosť pohronskú stavebnú si spomenula ako na dodávateľa ložísk. K sporným faktúram uviedla, že zodpovedala za formálnu stránku fakturácie, tým že tam je jej podpis znamená, že tovar prišiel na sklad cez dodací list boli nahodené tovary a prebraté fyzicky, na faktúru napísala variabilné číslo, interné číslo a výdavkový pokladničný doklad vypísala pani XXXXX a tá mala na starosti aj platby. Na niektorých výdavkový dokladoch bol aj jej podpis, takže ich vyplácala. Faktúry boli riadne zaúčtované. Na niektorých faktúrach nebolo interné číslo ani jej podpis, tak a nevedela vyjadriť. Faktúry chodievali do firmy rôznym spôsobom, poštou, alebo boli v balíku spolu s tovarom. 

XXXXX vo firme XXXXX pracovala ako účtovníčka a naposledy predajcu. Spoločnosť XXXXX ani XXXXX jej neboli známe. 

Dňa 04.02.2008 vyšetrovateľ uznesením pribral Expertízny a edukačný inštitút na vypracovanie znaleckého posudku k zaistenej účtovnej evidencii firmy XXXXX - XXXXX s.f. XXXXX a k sporným dodávateľským faktúram, ktoré boli zaúčtované, kde sa okrem iného konštatuje, že účtovníctvo v posudzovanom období bolo vedené v sústave jednoduchého účtovníctva, správne, úplne, preukázateľne a spôsobom zaručujúcim trvalosť účtovných záznamov, avšak pri sporných faktúrach boli nedostatky v tom, že na výdavkových pokladničných dokladoch chýba poradové číslo dokladu. Sporné faktúry od dodávateľa XXXXX boli zaúčtované v účtovníctve firmy v celkovej výške 7.773.211-Sk, fakturovaná cena bola zaplatená v hotovosti z pokladne a DPH z faktúr bola zahrnutá do daňového priznania vo výške 1.316.744-Sk.  Faktúry od dodávateľa XXXXX s.r.o. boli taktiež zaúčtované v celkovej výške 535.038-Sk, čo predstavuje zníženie dane o 101.657-Sk. Pri otázke preukázania uskutočnenia jednotlivých zdaniteľných plnení sa z evidencie nedalo zistiť, či plnenie z príslušných faktúr bolo použité na vlastné zdaniteľné plnenie spoločnosti, avšak porovnaním príjmov a výdavkov vychádza reálna marža dosiahnutá za rok 2002 vo výške 11,53% a v roku 2003 vo výške 18,39 % a z uvedeného možno urobiť záver, že faktúry za nakúpený tovar boli použité na vlastné zdaniteľné plnenie spoločnosti. Skúmaním podania obvinených XXXXX a XXXXX v zastúpení obhajcu XXXXX, kde sú vydokladované a spárované nákupy od dodávateľa XXXXX spoločnosť (nakúpený tovar bol aj vyfakturovaný) potvrdzuje, že tento nákup nebol fiktívny. 

Vo veci bolo realizované odpočúvanie a záznam telefonickej prevádzky účastníckych čísiel registrovaných na XXXXX, pričom z odpočúvania a záznamov telekomunikačnej prevádzky vyplýva, že hovory prebiehali medzi obvinenými XXXXX a XXXXX, avšak ani jeden telefonický hovor nie je o konkrétnej dodávke materiálu, vykonaní práce, organizovaní práce, fakturovaní za vykonané práce pre firmu XXXXX - XXXXX s.f. a už vôbec nie o tom, že sa jedná o fiktívne plnenia.

	Z výsledkov vyšetrovania ako aj z celého spisového materiálu vyplýva, že nebolo jednoznačne preukázané, že by obvinení XXXXX a XXXXX do daňového priznania pre daňový subjekt XXXXX - XXXXX s.f. XXXXX zahrnuli DPH od dodávateľa XXXXX spol. s.r.o. a XXXXX s.r.o. a popísané deklarované zdaniteľné plnenia neboli reálne uskutočnené, čím by tak neoprávnene znížili vlastnú daňovú povinnosť respektíve neoprávnene navýšili sumu uplatneného nároku na vrátenie DPH spomínaného subjektu. 
	Podľa § 148 Zákona č. 140/1961 Zb. účinného do 31.12.2005 trestného činu
skrátenie dane a poistného sa dopustí ten,

(1) Kto v rozsahu nie malom skráti daň, poistné na dôchodkové zabezpečenie, nemocenské poistenie, zdravotné poistenie alebo príspevok na poistenie v nezamestnanosti, potresce sa odňatím slobody na jeden rok až päť rokov alebo zákazom činnosti, alebo peňažným trestom.

(2) Odňatím slobody na dva roky až osem rokov sa páchateľ potresce, ak spácha čin uvedený v odseku 1 opätovne alebo ak na uľahčenie spáchania takého činu poruší úradný uzáver.

(3) Rovnako ako v odseku 2 sa páchateľ potresce, ak skráti daň, poistné na dôchodkové zabezpečenie, nemocenské poistenie, zdravotné poistenie alebo príspevok na poistenie v nezamestnanosti vo väčšom rozsahu.

(4) Odňatím slobody na tri roky až desať rokov sa páchateľ potresce, ak skráti daň, poistné na dôchodkové zabezpečenie, nemocenské poistenie, zdravotné poistenie alebo príspevok na poistenie v nezamestnanosti v značnom rozsahu.

(5) Odňatím slobody na päť rokov až dvanásť rokov sa páchateľ potresce, ak skráti daň, poistné na dôchodkové zabezpečenie, nemocenské poistenie, zdravotné poistenie alebo príspevok na poistenie v nezamestnanosti vo veľkom rozsahu.
	Daňou sa rozumie každá daň platnej sústavy daní.  Skrátenie dane je špecifickou formou podvodného konania. Ku skráteniu dane v zmysle ustanovenia § 148 Trestného zákona môže dôjsť len do doby, než bola daň daňovým poplatníkom zaplatená. Ak bola daň správne vymeraná a daňovým poplatníkom zaplatená (jemu zrazená), nemožno vo vzťahu k takejto dani spáchať trestný čin skrátenia dane a poistného podľa § 148 Trestného zákona. Trestný čin skrátenia dane a poistného podľa § 148 Trestného zákona vyžaduje, aby páchateľ konal úmyselne.  Podstata skrátenia dane v zmysle § 148 Trestného zákona spočíva v akomkoľvek úmyselnom konaní páchateľa, ktorým dosiahne, že mu príslušný štátny orgán daň vôbec nevymeria alebo mu ju vymeria v nižšej ako zákonom určenej čiastke, pokiaľ bola skrátená v nie malom rozsahu. 
Podľa § 148a Zákona č. 140/1961 Zb. účinného do 31.12.2005 trestného činu
neodvedenia dane a poistného sa dopustí ten,

 (1) Kto v rozsahu nie malom zadrží a neodvedie určenému príjemcovi splatnú daň, poistné na dôchodkové zabezpečenie, nemocenské poistenie, zdravotné poistenie alebo príspevok na poistenie v nezamestnanosti, ktoré zrazí alebo vyberie podľa zákona, alebo kto neoprávnene v rozsahu nie malom uplatní nárok na vrátenie dane z pridanej hodnoty alebo spotrebnej dane v úmysle zadovážiť sebe alebo inému neoprávnený prospech, potresce sa odňatím slobody na jeden rok až päť rokov alebo zákazom činnosti, alebo peňažným trestom.

(2) Odňatím slobody na dva roky až osem rokov sa páchateľ potresce, ak spácha čin uvedený v odseku 1
a) vo väčšom rozsahu alebo
b) opätovne.

(3) Odňatím slobody na tri roky až desať rokov sa páchateľ potresce, ak spácha čin uvedený v odseku 1 v značnom rozsahu.

(4) Odňatím slobody na päť rokov až dvanásť rokov sa páchateľ potresce, ak spácha čin uvedený v odseku 1 vo veľkom rozsahu.

	Tohto trestného činu sa možno alternatívne dopustiť neodvedením dane a poistného, alebo neoprávneným uplatnením nároku na vrátenie dane z pridanej hodnoty alebo spotrebnej dane.  

	Neodvedením dane a poistného sa rozumie zadržanie splatnej dane alebo splatného poistného (vrátane preddavkov), už ich platcom zrazených alebo vybratých na podklade zákona, a ich neodvedenie určenému príjemcovi (daňovému úradu, obci, verejnoprávnej inštitúcii - sociálnej alebo zdravotnej poisťovni), koho príjmom daň alebo poistné je, resp. ktorý ich spravuje.  

	Podmienkou trestnosti trestného činu neoprávneného uplatnenia nároku na vrátenie dane z pridanej hodnoty alebo spotrebnej dane je, že uplatnenie nároku na vrátenie dane z pridanej hodnoty a spotrebnej dane musí byť neoprávnené. Neoprávneným je uplatnenie nároku na vrátenie dane z pridanej hodnoty a spotrebnej dane vtedy, ak na jej vrátenie podľa uvádzaných ustanovení nie je nárok, alebo keď ten, kto nárok uplatnil, splnenie podmienok na jej vrátenie len klamlivo predstieral.  

	Podmienkou trestnosti oboch foriem tohto trestného činu je, aby išlo o neodvedenie dane, poistného na dôchodkové zabezpečenie, nemocenské poistenie, zdravotné poistenie alebo príspevku na poistenie v nezamestnanosti, alebo o neoprávnené uplatnenie nároku na vrátenie dane z pridanej hodnoty alebo spotrebnej dane v nie malom rozsahu.  

	Rozsahom sa rozumie finančné vyjadrenie neodvedenej dane alebo poistného, resp. dane z pridanej hodnoty alebo spotrebnej dane, na vrátenie ktorej si páchateľ neoprávnene uplatnil nárok. 

	V priebehu rozsiahleho vyšetrovania preskúmaním na vec sa vzťahujúceho spisového materiálu som dospel k záveru, že vyšetrovateľom nebola preukázaná ani subjektívna stránka predmetnej trestnej činnosti. Vychádzajúc z produkovaných dôkazov v neprospech, resp. v prospech obvinených je zrejmé, že zavinenie ako obligatórny znak subjektívnej stránky trestného činu sa u nich nenachádza, ani nebol preukázaný. V tomto štádiu prípravného konania bolo vykonané vyšetrovanie voči obvineným XXXXX a XXXXX vyčerpávajúcim spôsobom, na základe ktorého sa dostatočne zistil skutkový stav veci, vykonala sa podstatná väčšina dôkazov, ktoré by mohli vo vzťahu k obvineným byť rozhodujúce na posúdenie ich trestnej zodpovednosti, pričom nebolo zistené, že by menovaní sa dopustili trestnej činnosti na tom skutkovom základe, ktoré je uvedené v uznesení o vznesení obvinenia. 

	So zreteľom na okolnosti konkrétneho prípadu možno konštatovať, že vo vykonaných dôkazoch a výpovediach vypočutých obvinených a svedkov sa nenachádza nič logické, čo by vo vyššie uvedenom rozsahu dokazovalo obvineným XXXXX a XXXXX že  skutky boli spáchané a ich páchateľmi  boli  oni, teda neboli z ich strany naplnené nevyhnutné základné znaky skutkovej podstaty trestného činu.

	Zhodnotením všetkých doposiaľ zadovážených dôkazov a okolností prípadu jednotlivo i v ich súhrne, v zmysle ustanovenia § 2 ods.12 Trestného poriadku som dospel k záveru, že skutok,  pre ktorý bolo začaté trestné stíhanie síce sa stal, avšak vykonaným vyšetrovaním nebolo dokázané, že je trestným činom. 

	Z vyššie uvedených skutočností je spoľahlivo a mimo akýchkoľvek pochybností zistené, že skutok, pre ktoré sa trestné stíhanie vedie, nie je trestným činom a nie je dôvod ani na postúpenie veci, teda neboli naplnené všetky zákonné znaky skutkovej podstaty trestného činu skrátenia dane a poistného ako dokonaného trestného činu, ale ani formou pokusu a ani žiadneho iného trestného činu uvedeného v osobitnej časti Trestného zákona.

	S prihliadnutím na zásadu prezumpcie neviny, z ktorého vyplýva najmä to, že obvinenému musí byť vina spoľahlivo preukázaná  a v prípade pochybností o skutkovej otázke významnej pre rozhodnutie je potrebné rozhodnúť v prospech obvineného je na mieste okrem iného aj aplikácia  zásady „in dubio pro reo“.

	Vzhľadom na vyššie skonštatované skutočnosti preto bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť do troch dní od jeho doručenia cestou podpísanej prokuratúry.
Sťažnosť má odkladný účinok.

JUDr. Alexander Bíró
prokurátor